Hrvatski sabor
20040323

Gospodine predsjedniče Sabora, gospodo predstavnici vlasti, dame i gospodo zastupnici. U svom izlaganju govorit ću o ljudima, dragovoljcima, braniteljima i policajcima. Koji su stvarali Hrvatsku državu, u borbi za njezinu neovisnost, i opstanak na ovim prostorima na kojima je više od tisuću godina. Hrvatsku su branili od agresorske Jugoslavenske vojske i četničkih hordija. Treće po veličini vojne sile u Europi. Branili su je na području Vukovara, Slavonije, Banovine, Like, Dalmacije i Dubrovnika. Na tim bojišnicama bili su ranjavani, ginuli su, umirali na rukama svojih suboraca i zapovjednika. Zaklinjali se jedni drugima da će osloboditi domovinu od neprijatelja, te da će bolje živjeti čim završi Domovinski rat. Nakon 6 godina ratovanja, agresor je pobijeđen, a Hrvatska slobodna, razrušena i spaljena. Mnogi od njih poginuli su na bojištu. Mnogi su zbog ranjavanja ostali trajni invalidi, narušenog zdravlja, koji idu od bolnice do bolnice da se izliječe. Oni koji nisu bili ranjavani razboljeli su se od ratnog sindroma PTSP-a, neizlječive bolesti. Visoko časnici odlaze danas u Haag da im se sudi što su ratovali za svoju domovinu. Što im je bila dužnost.